入峭峽安居谿伐木谿源幽邃林嶺相映有奇致焉
作者：陳子昂
朝代：唐

paragraphs: 肅徒歌伐木，騖檝漾輕舟。
靡迤隨廻水，潺湲泝淺流。
煙沙分兩岸，露島夾雙洲。
古樹連雲密，交峰入浪浮。
巖潭相映媚，谿谷屢環周。
路迥光逾逼，山深興轉幽。
麕鼯寒思晚，猿鳥暮聲秋。
誓息蘭臺策，將從桂樹遊。
因書謝親愛，千歲覓蓬丘。